निर्यात में वृद्धि को 25 वर्षों की एक बड़ी उपलब्धि के तौर पर रेखांकित किया जा रहा है। 1990-91 की तुलना में निर्यात 18.48 अरब डॉलर से बढ़ कर 2015-2016 में 266.37 अरब डॉलर हो गया है। लेकिन आज भी निर्यात का एक बड़ा हिस्सा कच्चा माल तथा उपभोग सामग्री (खाने-पीने की वस्तुएँ) हैं। निर्यात को डॉलर की तुलना में रुपए के अवमूल्यन के साथ जोड़ कर देखा जाए तो 1991 में एक डॉलर 21.24 रुपए के बराबर था। इस समय एक डॉलर लगभग 67 रुपए के बराबर है। अर्थात डॉलर की तुलना में रुपए के मूल्य में तीन गुने की गिरावट आई है, जिसका मतलब यह है कि 1990-91 में जितनी वस्तुएं निर्यात करके 1 डॉलर प्राप्त होता था उससे तीन गुना वस्तुओं का आज निर्यात करना पड रहा है। कुल मिला कर निर्यात का अर्थ यह रह गया है कि भारत के कच्चे माल तथा उपभोग की वस्तुओं को पश्चिमी देशों में सस्ते से सस्ती दर पर भेज देना। खाने-पीने की सब से अच्छी वस्तुएं पश्चिमी देशों को भेज दी जाती हैं, बचा-खुचा भारत के अमीर लोग खाते हैं और शेष भारत सब से खराब स्तर की चीजों का उपभोग करता है।